El festival MusAS 2018 presenta la programació d’enguany amb major presència formativa
15 d’octubre 2018

![](/media/gdqdloab/78-img_2905-c.jpg)  
  

El festival de Música Antiga Sagunt MusAS de 2018 creix respecte a l'any anterior. En esta edició s'ha ampliat el número de concerts i està marcada per la presència d'artistes de primer nivell i alguns dels grups més importants del moment. La presentació de la programació del festival va tindre lloc dijous passat 11 d'octubre a la Casa dels Berenguer, en un acte presentat pel regidor de Cultura, José Manuel Tarazona, i el director del grup local L’Arcàdia, Francesc Gamón. 

Tarazona va destacar que “enguany, com a capital cultural que som, volíem tindre una major qualitat, si era possible, tant en els intèrprets com en els grups que anaven a vindre. I així ens ha felicitat el director de l'Institut Valencià de Cultura, Abel Guarinós, per la qualitat que tenim enguany en el festival”. 

El regidor va destacar el vessant didàctic i formatiu que tindrà esta edició del festival, i va agrair als tècnics del departament de Cultura i altres organitzadors per portar a Sagunt una oferta musical de gran qualitat. Per la seua part, Francesc Gamón va destacar que el festival “s'ha consolidat com a cita anual per als amants de la música” des de la seua primera edició en 2015. 

Enguany el festival compta amb quatre concerts programats, més un de clausura i un altre d'obertura, que va tindre lloc en la presentació i va estar a càrrec del grup Cantoría, dirigit per Jorge Losana.

![](/media/gjhbzo1m/78-img_2918-c.jpg)  
  

El primer concert tindrà lloc el dissabte 20 d'octubre a les 19.30 hores a la sala El Kubo, en l'Alt Forn del Port de Sagunt. el concert serà a càrrec d'Eloqventia, grup dirigit per Alejandro Villar. 

El segon concert serà el dissabte 27 d'octubre a les 20 hores a l'Església del Salvador de Sagunt, que comptarà amb l'actuació de Raquel Andueza & La Galanía. El tercer concert serà el diumenge 28 d'octubre a les 19.30 h en el Centre Cultural Mario Monreal de Sagunt, amb el grup L’Arcàdia, dirigit per Francesc Gamón i amb un muntatge ambiciós que el propi director ha descrit com una “òpera en format reduït”.   

![](/media/mlyi31xj/78-img_2886-c.jpg)  
  

El quart concert tindrà lloc el divendres 2 de novembre a les 20 hores en la Capella de la Verge del Carme (C/Emilio Llopis, 12), a Sagunt. En eixa ocasió actuarà el grup Forma Antiqva dirigit per Aarón Zapico. El concert de clausura tindrà lloc al febrer de 2019 a càrrec de Jordi Savall. 

Tots els concerts són gratuïts amb aforament limitat, excepte el del 28 d'octubre, que tindrà un preu d'entrada de 9 euros. Les entrades estan a la venda en Servientradas (en la seua pàgina web o en el telèfon 902 01 02 84) i en taquilla una hora abans del concert. 

D'altra banda, enguany s'ha augmentat l'oferta de visites guiades al patrimoni històric i industrial, iniciativa que es va fer per primera vegada l'any passat amb molt d'èxit. Enguany s'oferiran dues visites guiades: una al patrimoni industrial del Port de Sagunt el dissabte 20 d'octubre a les 18 hores, i una altra a les cases senyorials de Sagunt el divendres 2 de novembre a les 18 hores. Per a obtindre més informació i inscriure's en les visites es pot telefonar al departament de Cultura en el 96 265 58 72. 

Una altra novetat d’esta edició és la creació de l'Acadèmia de MusAS, amb formació per part dels artistes que participen en el festival dirigida a estudiants de música d'alt nivell. Estes activitats tindran lloc en el Conservatori Joaquín Rodrigo de Sagunt el dissabte 3 i diumenge 4 de novembre, amb una classe magistral per a cantants i clavecinistes impartida pel director d'orquestra Aarón Zapico. Per a inscriure's i obtindre més informació es pot telefonar al 96 265 58 72. 

El públic infantil podrà gaudir de les audicions escolars del grup Cantoría i de Teatre Strappato, en el Centre Cultural Mario Monreal el dimarts 16 d'octubre a les 10 h i 11.30 h. S'estima que més de 500 xiquets i xiquetes podran gaudir d'este espectacle.​

  

![](/media/oonlmdi2/78-festival-musas-2018-programacion.jpg)  
  
  

​​

*   [](http://www.facebook.com/sharer.php?u=https://aytosagunto.es/va/actualitat/el-festival-musas-2018-presenta-la-programacio-d-enguany-amb-major-presencia-formativa/ "Facebook")
*   [](http://twitter.com/share?url=https://aytosagunto.es/va/actualitat/el-festival-musas-2018-presenta-la-programacio-d-enguany-amb-major-presencia-formativa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-festival-musas-2018-presenta-la-programacio-d-enguany-amb-major-presencia-formativa/ "Linked In")
*   [](mailto:?body=https://aytosagunto.es/va/actualitat/el-festival-musas-2018-presenta-la-programacio-d-enguany-amb-major-presencia-formativa/)